**Informatīvais ziņojums “Par Tenisa centra “Lielupe” rekonstrukcijas projekta īstenošanai 2016.gadā paredzēto līdzekļu pārdali un ar to saistītā ietekme uz 2017.gada valsts budžeta programmu 09.00.00 “Sports”, lai nodrošinātu valsts funkciju sporta nozarē izpildi”**

Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 5.21.punktu nodrošina IZM iedalīto valsts budžeta līdzekļu izmantošanu paredzētajiem mērķiem un saskaņā ar 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, pēc savas iniciatīvas saskaņā ar Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 58.punktu ir sagatavojusi šo informatīvo ziņojumu, lai IZM 2017.gada valsts budžeta programmas 09.00.00 “Sports” bāzes izdevumu ietvaros nodrošinātu sporta nozares budžeta prioritāšu īstenošanu.

# **I SITUĀCIJAS RAKSTUROJUMS**

Saskaņā ar Ministru kabineta 2013.gada 4.novembra rīkojuma Nr.522 “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali”” 1.3.apakšpunktu Tenisa centra “Lielupe” rekonstrukcijas projekta īstenošanai paredzēts finansējums šādā apmērā:

|  |  |  |  |
| --- | --- | --- | --- |
| **2016** | **2017** | **2018** | **Kopā** |
| 2 154 930 | 4 155 881 | 4 933 452 | **11 244 263** |

Ņemot vērā faktu, ka atklāta konkursa “Tenisa centra pārbūve” (TCL 2016/1) ietvaros abi saņemtie finanšu piedāvājumi būtiski pārsniedza Tenisa centra “Lielupe” rekonstrukcijas projekta īstenošanai paredzēto valsts budžeta finansējumu (lētākais no tiem bija 13 606 425,84 EUR bez PVN), SIA “Tenisa centrs “Lielupe”” 2016.gada 24.oktobra ārkārtas dalībnieku sapulcē SIA “Tenisa centrs “Lielupe”” valdei tika uzdots:

* nodrošināt, ka atklātais konkurss tiek pārtraukts;
* precizēt Tenisa centra “Lielupe” rekonstrukcijas tehnisko projektu, lai nodrošinātu, ka būvdarbu un būvuzraudzības kopējā summa nepārsniedz valsts budžetā šim mērķim paredzēto līdzekļu apmēru (11 244 263 EUR), izņemot 2014.gadā SIA “Tenisa centrs “Lielupe”” projekta īstenošanai piešķirtos, bet līdz šim neiztērētos valsts budžeta līdzekļus (64 618,48 EUR);
* īstenot visus nepieciešamos pasākumus, lai nodrošinātu kompetentu speciālistu piesaisti konsultāciju (juridiskā atbalsta un ar būvniecības jautājumiem saistītā atbalsta) sniegšanai visos ar Tenisa centra “Lielupe” rekonstrukcijas projekta precizēšanu un precizētā Tenisa centra “Lielupe” rekonstrukcijas projekta īstenošanu saistītajos jautājumos.

Iepriekšminētā rezultātā konstatējams, ka 2016.gadā Tenisa centra “Lielupe” rekonstrukcijas projekta īstenošanai paredzētais finansējums 2 154 930 EUR apmērā šim mērķim netiks apgūts un nepieciešams veikt tā pārdali citiem mērķiem. Izvērtējot iespējamos finanšu līdzekļu pārdales mērķus, jāņem vērā nepieciešamība nodrošināt, ka pārdalītie līdzekļi tiek izlietoti līdz 2016.gada 31.decembrim faktiski veikto izdevumu un faktiski veikto darbu apmaksai, turklāt pēc iespējas būtu jāatbalsta tādi pasākumi, kuru rezultātā ir iespējams samazināt 2017.gada valsts budžeta programmā 09.00.00 “Sports” faktiski nepieciešamo līdzekļu apmēru, tādejādi atbrīvojot līdzekļus, lai 2017.gada valsts budžeta programmas 09.00.00 “Sports” bāzes izdevumu ietvaros nodrošinātu sporta nozares budžeta prioritāšu īstenošanu.

Šobrīd vairākās 2017.gada valsts budžeta programmas 09.00.00 “Sports” apakšprogrammās paredzētais finanšu apjoms ir būtiski mazāks kā 2016.gadā, kas rada risku valsts funkciju sporta nozarē izpildei.

|  |  |  |  |  |  |
| --- | --- | --- | --- | --- | --- |
|  | **Apakšprogrammas nosaukums** | **2016.gada**  **budžets** | **2017.gada**  **budžeta projekts 1.lasījumā** | **Starpība (EUR)** | **Starpība (%)** |
| 09.09.00 | Sporta federācijas un sporta pasākumi | 2 820 000 | 2 146 920 | -673 080 | -23,87 |
| 09.17.00 | Dotācija komandu sporta spēļu izlašu nodrošināšanai | 1 650 000 | 1 280 666 | -369 334 | -22,38 |
| 09.21.00 | Augstas klases sasniegumu sports | 6 558 036 | 5 695 936 | -862 100 | -13,15 |
| 09.25.00 | Dotācija biedrībai „Latvijas Paralimpiskā komiteja” pielāgotā sporta attīstībai | 365 000 | 250 000 | -115 000 | -31,51 |
| **Kopā:** | | **11 393 036** | **9 373 522** | **-2 019 514** | **-17,73** |

Ievērojot Latvijas Nacionālās sporta padomes 2016.gada 19.oktobra sēdē Ministru kabinetam izteikto aicinājumu (prot. Nr.3 6.§ 6.2.apakšpunkts), Ministru kabineta 2016.gada 1.novembra sēdē tika atbalstīti (prot. Nr.58 42.§ 3.3.apakšpunkts) IZM priekšlikumi par iekšējo resursu pārdali starp IZM valsts budžeta programmas “Sports” apakšprogrammām, kā rezultātā pasākuma “Valsts funkciju sporta nozarē izpildes nodrošināšana” (15\_03\_P) daļējai īstenošanai 2017.gadā ir novirzīti 1 455 403 EUR, pārdalot šo finansējumu no apakšprogrammas 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai”. Tomēr joprojām finanšu apjoms iepriekšminētajās apakšprogrammās ir par 564 111 EUR mazāks kā 2016.gadā.

Tāpat 2017.gadā Latvijā norisināsies vairākas iepriekšējos gados Latvijas Nacionālajā sporta padomē saskaņotas nacionālas nozīmes starptautiskas sporta sacensības (CEV Eiropas čempionāta pludmales volejbolā finālturnīrs, Pasaules kausa posms kamaniņu sportā, Pasaules junioru čempionāts kamaniņu sportā, Pasaules junioru čempionāts skeletonā, Pasaules čempionāts rogainingā, Pasaules strādājošo un amatieru sporta spēles, Ziemeļeiropas studentu Universiāde un FIM pasaules kausa posms spīdvejā), kuru organizēšanai pieprasītais valsts budžeta līdzfinansējums (1 437 500 EUR) būtiski pārsniedz 2017.gada valsts budžeta programmas 09.00.00 “Sports” apakšprogrammā 09.16.00 “Dotācija nacionālas nozīmes starptautisku sporta pasākumu organizēšanai Latvijā” sadalei pieejamo līdzekļu apjomu (242 415 EUR), jo lielākā daļa (1 040 000 EUR) no kopējiem šajā apakšprogrammā pieejamajiem līdzekļiem (1 282 415 EUR) ir paredzēti FIA pasaules rallijkrosa čempionāta posma, FIA Eiropas rallija čempionāta posma un Pasaules čempionāta motokrosā MX1 klasē Latvijas *Grand Prix* organizēšanai nepieciešamo licenču samaksai.

Apzinoties reālo budžeta situāciju (t.i., ka papildus finansējuma piešķiršana sporta nozarei nav iespējama), atkārtoti izvērtējot iespēju valsts budžeta programmā 09.00.00 “Sports” veikt līdzekļu iekšējo pārdali, lai nodrošinātu iepriekšminēto sporta nozares budžeta prioritāšu īstenošanu, kā arī, ņemot vērā faktu, ka Tenisa centra “Lielupe” rekonstrukcijas projekta īstenošanai 2016.gadā paredzētais finansējums netiks apgūts, ir sagatavoti papildus priekšlikumi līdzekļu iekšējai pārdalei 2016. un 2017.gadā.

**II PRIEKŠLIKUMI TURPMĀKAI RĪCĪBAI**

2016.gada 8.novembrī noslēdzās biedrības “Latvijas Olimpiskā komiteja” izsludinātā iepirkuma procedūra “Par aizdevēja izvēli valsts galvotu aizdevumu pārkreditēšanai” (Nr.LOK-2016/03), kuras ietvaros tiks pārkreditēti seši no astoņiem biedrībai “Latvijas Olimpiskā komiteja” izsniegtajiem valsts galvotajiem aizdevumiem, kuru kredītlīgumos noteiktās aizdevuma pamatsummu procentu likmes neatbilda situācijai finanšu tirgū. Divu valsts galvoto aizdevumu (Liepājas Olimpiskā centra un Daugavpils Olimpiskā centra projekta īstenošanai) kredītlīgumos noteiktās aizdevumu pamatsummu procentu likmes bija atbilstošas finanšu tirgus situācijai, tādēļ šie aizdevumi netiks pārkreditēti. Ņemot vērā faktu, ka 2017.gada valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” abu minēto valsts galvoto aizdevumu pamatsummu atmaksai ir paredzēti 778 394 EUR, nodrošinot šo saistību izpildi (pamatsummu atmaksu) 2016.gadā, ir iespējams veikt 2017.gadā ietaupīto līdzekļu pārdali starp citām valsts budžeta programmas 09.00.00 “Sports” apakšprogrammām, lai 2017.gada valsts budžeta programmas 09.00.00 “Sports” bāzes izdevumu ietvaros nodrošinātu sporta nozares budžeta prioritāšu īstenošanu. Attiecīgu precizētu priekšlikumu IZM ir iesniegusi arī Finanšu ministrijā likumprojekta “Par valsts budžetu 2017.gadam” un likumprojekta “Par vidēja termiņa budžeta ietvaru 2017.-2019.gadam” izskatīšanai Saeimā otrajā lasījumā.

***Priekšlikumi 2017.gadā paredzēto saistību izpildei 2016.gadā ar mērķi ietaupīt līdzekļus 2017.gada valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai”***

|  |  |  |  |  |
| --- | --- | --- | --- | --- |
| **Projekta nosaukums** | **Paredzēts 2017.gada budžeta projektā** | **T.sk. pamatsumma** | **Nepieciešams 2017.gada budžetā pēc pārdales** | **Starpība (2016.gadā pārdalāmā summa)** |
| Liepājas Olimpiskais centrs | 393 976 | 385 012 | 8964 | 385 012 |
| Daugavpils Olimpiskais centrs | 402 488 | 393 382 | 9106 | 393 382 |
| **Kopā:** | **796 464** | **778 394** | 18 070 | **778 394** |

***Precizētie priekšlikumi 2017.gada valsts budžeta programmas 09.00.00 “Sports” apakšprogrammā 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” paredzēto līdzekļu pārdalei, lai nodrošinātu valsts funkciju sporta nozarē izpildi nemainīgā līmenī***

|  |  |  |  |  |  |  |
| --- | --- | --- | --- | --- | --- | --- |
|  | **Apakšprogrammas nosaukums** | **2017.gada**  **budžeta projektā 1.lasījumā** | **MK 01.11.2016 sēdē atbalstītie priekšlikumi** | **Papildus priekšlikumi iekšējai pārdalei** | **Precizētie priekšlikumi iekšējai pārdalei** | **2017.gada**  **budžeta projektā pēc pārdales** |
| 09.09.00 | Sporta federācijas un sporta pasākumi | 2 146 920 | +484 618 | +242 745 | +727 363 | 2 874 283 |
| 09.17.00 | Dotācija komandu sporta spēļu izlašu nodrošināšanai | 1 280 666 | +265 920 | +103 414 | +369 334 | 1 650 000 |
| 09.21.00 | Augstas klases sasniegumu sports | 5 695 936 | +622 065 | +400 035 | +1 022 100 | 6 718 036 |
| 09.23.00 | Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai | 4 759 136 | -1 455 403 | **-778 394** | -2 233 797 | 2 525 339 |
| 09.25.00 | Dotācija biedrībai „Latvijas Paralimpiskā komiteja” pielāgotā sporta attīstībai | 250 000 | +82 800 | +32 200 | +115 000 | 365 000 |

Izvērtējot iepriekšminēto situāciju saistībā ar 2017.gadā Latvijā plānoto nacionālas nozīmes starptautisku sporta sacensību norisi, secināts, ka ir iespējams atsevišķu sporta pasākumu organizēšanai nepieciešamo licenču samaksu veikt 2016.gadā, tādejādi ietaupītos līdzekļus 1 040 000 EUR apmērā novirzot tiem starptautiskiem sporta pasākumiem, kuru līdzfinansēšanai šobrīd līdzekļi nav paredzēti.

***Priekšlikumi 2017.gadā paredzēto saistību izpildei 2016.gadā ar mērķi ietaupīt līdzekļus 2017.gada valsts budžeta programmas 09.00.00 “Sports” apakšprogrammā 09.16.00 “Dotācija nacionālas nozīmes starptautisku sporta pasākumu organizēšanai Latvijā”***

|  |  |
| --- | --- |
| **Sacensību nosaukums** | **Paredzēts 2017.gada budžeta projektā** |
| 2017.gada FIA pasaules rallijkrosa čempionāta posms | 400 000 |
| 2017.gada FIA Eiropas rallija čempionāta posms | 300 000 |
| 2017.gada pasaules čempionāta motokrosā MX1 klasē Latvijas *Grand Prix* | 340 000 |
| **Kopā:** | **1 040 000** |

Tādejādi 2017.gada valsts budžeta programmas 09.00.00 “Sports” apakšprogrammā 09.16.00 “Dotācija nacionālas nozīmes starptautisku sporta pasākumu organizēšanai Latvijā” šobrīd paredzētais finansējuma apjoms (1 282 415 EUR) paliek nemainīgs un visiem 2017.gadā Latvijā paredzētajiem nacionālas nozīmes starptautiskajiem sporta pasākumiem būs jāiekļaujas iepriekšminētā kopējā valsts paredzētā līdzfinansējuma apjomā.

Iepriekšminētā rezultātā ar 2017.gadu saistītiem mērķiem 2016.gadā ir iespējams pārdalīt līdzekļus 1 818 394 EUR apmērā. Lai nodrošinātu attiecīgas pārdales veikšanu, tiks veikta arī apropriācijas pārdale no IZM 2016.gada budžeta apakšprogrammas 09.04.00 “Sporta būves” 1 818 394 EUR apmērā uz IZM budžeta apakšprogrammu 09.16.00 “Dotācija nacionālas nozīmes starptautisku sporta pasākumu organizēšanai Latvijā”, lai nodrošinātu šā rīkojuma 1 040 000 EUR apmērā un uz apakšprogrammu 09.23.00 “Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” 778 394 EUR apmērā.

Atlikušo summu 336 536 EUR tiek rosināts atstāt 2016.gada valsts budžeta programmas 09.00.00 “Sports” apakšprogrammā 09.04.00 “Sporta būves” un novirzīt Kuldīgas novada pašvaldībai Kuldīgas Sporta skolas rekonstrukcijas un peldbaseina izbūves pabeigšanai, tādejādi veicinot ne tikai peldētapmācības programmas un peldēšanas nodarbību īstenošanu vispārējās izglītības iestāžu un Kuldīgas Tehnoloģiju un tūrisma tehnikuma audzēkņiem un atbalstot profesionālās ievirzes sporta izglītības programmu īstenošanu Kuldīgas Sporta skolā, bet arī veicinot iedzīvotāju veselīgu un aktīvu dzīvesveidu. Minētais projekts tika iekļauts Latvijas Nacionālās sporta padomes 2016.gada 19.oktobra sēdē IZM prezentētajā apkopojumā par tuvākajos gados realizējamiem sporta infrastruktūras attīstības projektiem, tomēr līdzekļu trūkuma dēļ netika atbalstīta līdzekļu piešķiršana projekta īstenošanai 2017.-2019.gadā. Sporta politikas pamatnostādnēs 2014.–2020. gadam (apstiprinātas ar Ministru kabineta 2013.gada 18.decembra rīkojumu Nr.666) peldbaseini minēti kā vieno no prioritāri attīstāmajiem sporta infrastruktūras objektiem, jo to trūkuma dēļ nav iespējams pilnībā īstenot paredzēto peldētapmācības programmu 1.–4. klašu skolēniem. Jāatzīmē, ka valsts līdzfinansējums minētā projekta īstenošanai plānots tikai 11% apmērā no kopējām projekta izmaksām. Kuldīgas novada pašvaldība rakstveidā ir apliecinājusi, ka piešķirtos līdzekļus varēs izlietot līdz 2016.gada 31.decembrim faktiski veikto darbu apmaksai.

Neskatoties uz Tenisa centra “Lielupe” rekonstrukcijas projekta īstenošanai 2016.gadā paredzētā finansējuma 2 154 930 EUR apmērā pārdali, perspektīvā jānodrošina, ka minētā projekta īstenošanai kopējai paredzētais valsts finansējums (11 244 263 EUR apmērā) netiek samazināts, tomēr šo jautājumu IZM izskatīšanai Ministru kabinetā virzīs pēc Tenisa centra “Lielupe” rekonstrukcijas tehniskā projekta precizēšanas. Tajā pat laikā, lai neradītu risku Tenisa centra “Lielupe” rekonstrukcijas projekta īstenošanai 2017. un 2018.gadā paredzētā valsts līdzfinansējuma apguvei, IZM ieskatā attiecīgie līdzekļi (2017.gadā 4 155 881 EUR un 2018.gadā 4 933 452 EUR) būtu iekļaujami gadskārtējā valsts budžeta likuma pielikumā “Valsts budžeta ilgtermiņa saistību maksimāli pieļaujamais apjoms” paredzētajās valsts budžeta ilgtermiņa saistībās. Norādāms, ka šis priekšlikums neradītu negatīvu fiskālu efektu, jo šie līdzekļi jau ir paredzēti 2017. un 2018.gada IZM valsts pamatbudžeta bāzes izdevumos, turklāt līdz 2013.gadam Tenisa centra “Lielupe” rekonstrukcijas projekta īstenošanai paredzētais finansējums jau bija iekļauts valsts budžeta ilgtermiņa saistībās.

Lai nodrošinātu iepriekšminēto priekšlikumu īstenošanu, IZM ir izstrādājusi Ministru kabineta rīkojuma projektu “Par Tenisa centra “Lielupe” rekonstrukcijas projekta īstenošanai 2016.gadā paredzēto valsts budžeta līdzekļu pārdali” un Ministru kabineta rīkojuma projektu “Grozījumi Ministru kabineta 2013.gada 4.novembra rīkojumā Nr.522 “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali””.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

09.11.2016. 10:46

1877

Izglītības un zinātnes ministrijas

valsts sekretāra vietnieks –

Sporta departamenta direktora vietnieks E.Severs

67047935, edgars.severs@izm.gov.lv